符川逢次卿遂約同舟
作者：周紫芝
朝代：宋

paragraphs: 被褐念遊客，落帆逢故人。
晚歲風露寒，一笑樽俎春。
餘子豈不佳，數面聊成親。
平生不漫與，知君意良真。
少日共林壑，劇談唾冠巾。
皎然兩玉壺，不受一點塵。
各以口腹累，老大成參辰。
政坐造物兒，有意相怒嗔。
荏苒時不再，俛仰迹遂陳。
秋風吹前谿，搖蕩生碧鱗。
不如載扁舟，相視聊飲醇。
醉聽篷底語，共臥南谿垠。